

# COFNODION Y CYNGOR

Yng nghyfarfod y Cyngor

a gynhaliwyd yn y brifysgol ar 25 Tachwedd 2024

**Presennol:** Mrs Marian Wyn Jones (Cadeirydd), Ms Nida Ambreen, yr Athro Edmund Burke, Yr Athro Rhiannon T. Edwards, Dr Ama Eyo-Otung, Mr Eric Hepburn CBE, Syr Paul Lambert, Mrs Emily Rees, Dr Ian Rees, Mr Gwion Rowlands, Mr Rheon Tomos, yr Athro Oliver Turnbull, yr Athro David Viner, yr Athro Tim Wheeler DL, yr Athro Jean White CBE a Ms Elin Wyn

**Ymddiheuriadau:**  Ms Julie Perkins, Dr John T. Prabhakar a'r Athro Mike Larvin (Dirprwy Is-ganghellor y Coleg Meddygaeth ac Iechyd)

**Yn bresennol hefyd:** Yr Athro Andrew Edwards, Dirprwy Is-ganghellor, yr Athro Nicky Callow (Dirprwy Is-ganghellor (Addysg a Phrofiad Myfyrwyr)), yr Athro Paul Spencer, Dirprwy Is-ganghellor (Ymchwil), Mr Michael Flanagan (Prif Swyddog Trawsnewid), Mrs Tracy Hibbert (Prif Swyddog Pobl), Mrs Gwenan Hine (Ysgrifennydd y Brifysgol), Mrs Patricia Murchie (Prif Swyddog Marchnata), Mr Martyn Riddleston (Prif Swyddog Cyllid) a Mr Mike Wilson (Prif Swyddog Strategaeth a Chynllunio)

*Cynhaliwyd y cyfarfod yn Neuadd Reichel, Prifysgol Bangor a thrwy Teams.*

**24.22 DATGAN BUDDIANNAU**

A. Atgoffwyd yr aelodau y dylent ddatgelu unrhyw fuddiannau personol, ariannol neu fanteisiol mewn unrhyw fater a gaiff ei ystyried yn y cyfarfod hwn cyn i'r mater hwnnw gael ei ystyried. Ni ddatganwyd unrhyw fuddiant.

**24.23 MARWOLAETHAU**

A. Cyfeiriodd y cadeirydd at farwolaethau diweddar y canlynol:

* **Christopher Michael Burke**, cyn Uwch Ddarlithydd Cyfrifeg a chyn Bennaeth yr Ysgol Cyfrifeg, Bancio ac Economeg.
* **Debbie Garlick,** Cyfarwyddwr Astudiaethau / Arweinydd Addysgu a Dysgu ELCOS

Safodd yr aelodau mewn tawelwch er cof amdanynt.

**24.24 COFNODION**

1. **Cadarnhawyd** cofnodion y cyfarfod a gynhaliwyd ar 30 Medi 2024.
2. Darparwyd cofnod gweithredu a oedd yn nodi’r cynnydd ar holl gamau gweithredu’r Cyngor sydd heb eu cwblhau. Nododd y Cyngor yr adroddiadau o gynnydd a'r camau gweithredu a gwblhawyd.

**Strategaeth Cyfathrebu a Marchnata (Cofnod 23.09A)**

Nododd y Prif Swyddog Marchnata y bwriedir cyflwyno’r Strategaeth Gyfathrebu yng nghyfarfod y Cyngor ym mis Chwefror 2025. Mae'r Strategaeth Farchnata a Recriwtio wedi ei chymeradwyo gan y Bwrdd Gweithredol a bydd yn rhan o’r trafodaethau yn ystod diwrnod cwrdd i ffwrdd y Cyngor y diwrnod canlynol.

**Cytunwyd** y caiff y log gweithredu ei ddiweddaru yn unol â hynny.

**Diweddariad Datblygu a Chyn-fyfyrwyr (cofnod 23.83)**

Nododd y Prif Swyddog Marchnata fod cyngerdd llwyddiannus gyda Bryn Terfel wedi ei gynnal i ddathlu 140 o flynyddoedd ers sefydlu’r brifysgol ers y diweddariad i'r Cyngor ym mis Mai 2024. Fel rhan o'r noson, roedd cinio wedi ei gyllido'n allanol wedi ei gynnal gyda rhoddwyr pwysig. Yn ogystal, addawyd nifer o gymynroddion, gan godi £1m i gefnogi amrywiol ddoethuriaethau, ac roedd y telethon yn yr hydref wedi codi £74k pellach. Cynhaliwyd penwythnos llwyddiannus iawn i gyn-fyfyrwyr ym mis Medi i ddathlu 140 o flynyddoedd ers sefydlu’r brifysgol.

1. Nodwyd diweddariad o gynllun gwaith y Cyngor.

**24.25 DIWEDDARIAD Y CADEIRYDD**

Cydnabu'r cadeirydd yr heriau ariannol eithriadol sy’n parhau yn y sector. Nodwyd bod y diwrnod cwrdd i ffwrdd yn gyfle i'r Cyngor drafod rhai cwestiynau sylfaenol ar gyfeiriad strategol y brifysgol.

Roedd y cynnydd diweddar yng nghyfraniad Yswiriant Gwladol y cyflogwr wedi effeithio ar y rhagolygon ariannol, a hyd yma ni fu unrhyw gyhoeddiad gan Lywodraeth Cymru ynghylch a fydd ffioedd myfyrwyr yn codi yn dilyn cyhoeddiad Llywodraeth y Deyrnas Unedig i’r sector yn Lloegr. Mae Cadeiryddion Prifysgolion Cymru (ChUW) yn ogystal â Phrifysgolion Cymru yn trafod gyda gweinidogion ar ran y sector.

Roedd y cadeirydd wedi bod yn y digwyddiad Trawsnewid Bywydau yn y Senedd yn ddiweddar, a ddangosodd i aelodau’r Senedd effaith drawsnewidiol prifysgolion Cymru ar fywydau graddedigion. Ymhlith y rhai a oedd yn bresennol oedd un o raddedigion Prifysgol Bangor gyda stori gadarnhaol i'w hadrodd, a nodwyd y dylai'r tîm cyfathrebu sicrhau bod y mathau hyn o straeon yn cael eu nodi a'u rhannu.

Dros yr wythnosau diwethaf bu'r cadeirydd hefyd yn rhan o'r panel i benodi Pennaeth Ysgol Feddygol Gogledd Cymru, a Deon Meddygaeth, ac adroddwyd bod dau ymgeisydd eithriadol wedi eu penodi.

*Ymunodd Mr Rheon Tomos â'r cyfarfod.*

**24.26 DIWEDDARIAD YR IS-GANGHELLOR**

1. Rhoddodd yr Is-ganghellor adroddiad ysgrifenedig gan roi diweddariadau i’r Cyngor am nifer o feysydd allweddol. Nodwyd y canlynol yn benodol:

**Addysg a Phrofiad Myfyrwyr**

Roedd wythnos *Fy Ngyrfa Raddedig* yn llwyddiannus iawn, gyda dros 1600 o fyfyrwyr a 97 o gyflogwyr yn bresennol. Yn benodol, dywedwyd bod gan Fwrdd Iechyd Prifysgol Betsi Cadwaladr 7 stondin, gan gynnwys standiau AD, logisteg a gwasanaethau digidol, ac roedd gan bob ysgol yn y brifysgol stondin ôl-radd hyfforddedig.

Dywedwyd bod digwyddiadau gwella Arolwg Cenedlaethol Myfyrwyr, a’r Arolwg Profiad Ôl-radd Hyfforddedig 2025, wedi eu cynnal, ac mae cynlluniau gweithredu ysgolion a gwasanaethau proffesiynol i’r ddau arolwg ar y gweill.

**Ymchwil**

Nodwyd llongyfarchiadau i’r aelodau staff canlynol:

* Mae Dr Laura Richardson yn Ysgol Gwyddorau’r Eigion wedi ennill Medal Dillwyn STEMM Cymdeithas Ddysgedig Cymru eleni am ymchwil eithriadol gan ymchwilydd ar ddechrau ei gyrfa.
* Mae Dr Iestyn Woolway yn Ysgol Gwyddorau’r Eigion, wedi ennill un o wobrau pwysig Philip Leverhulme.
* Cafodd yr Athro Jane Noyes, yr Athro Davey Jones, yr Athro Mark Bellis a’r Athro Karen Hughes i gyd sylw yn y Clarivate Highly Cited 2024 gan eu bod ymhlith yr 1% uchaf o ymchwilwyr a ddyfynnwyd.

Yn ogystal, nodwyd bod y brifysgol wedi ennill gwobrau pwysig gan gynnwys Dr Marley Willegers wedi ennill gwobr ymchwilydd ifanc Coleg Gwyddorau Chwaraeon Ewrop a’r wobr 1af, yr 2il a’r 3ydd yn y categorïau ymarferydd ifanc ac ymchwilydd ifanc gan Ffederasiwn Seicoleg Chwaraeon ac Ymarfer Ewrop (Alex McWilliam, Joe Varga a Charlotte Welch).

**Ysgol Feddygol Gogledd Cymru**

Dywedodd yr Is-ganghellor fod y Prif Weinidog wedi agor Ysgol Feddygol Gogledd Cymru yn swyddogol ar 3 Hydref, ynghyd â thri gweinidog cabinet arall. Cafwyd sylw helaeth yn y cyfryngau ar y pryd am brofiad cychwynnol cadarnhaol iawn i fyfyrwyr.

**[Materion Cyfyngedig]**

**Ysgol Ddeintyddol Gogledd a Chanolbarth Cymru**

**[Materion Cyfyngedig]**

**Recriwtio Myfyrwyr**

Nodwyd, er gwaethaf y tywydd garw ar y penwythnos, bod y diwrnod agored diweddaraf wedi denu llawer o bobl **[Materion cyfyngedig]**

Nododd y Prif Swyddog Marchnata y cynhelir y diwrnod agored nesaf ym mis Ionawr 2025, a bod gwaith yn mynd rhagddo gydag ysgolion i ffilmio eu cyflwyniadau i’w hanfon at fyfyrwyr.

**Y Gwersyll**

**[Materion cyfyngedig]**

**Cytunwyd** y byddai'r Prif Swyddog Gweithredu yn rhoi diweddariad yng nghyfarfod mis Chwefror.

**Adeilad Deiniol**

**[Materion cyfyngedig]**

**Prynu Ysgol Friars**

**[Materion cyfyngedig]**

**Cyfarfod Holl Staff**

Hysbyswyd yr aelodau bod cyfarfod holl staff wedi ei gynnal ganol mis Hydref i drafod y pecyn o fesurau a gymeradwywyd gan y Cyngor yn ei gyfarfod diwethaf. Ar y cyfan, ac o ystyried natur y mesurau a weithredwyd, roedd ymateb y staff wedi bod mor gadarnhaol ag y gellid disgwyl. Cafodd hyn ei ategu gan undebau llafur y campws.

**Cyllid Salix**

Hysbyswyd yr aelodau nad yw’r cais am gyllid Salix (a gymeradwywyd gan y Pwyllgor Cyllid ym mis Gorffennaf 2024) wedi bod yn llwyddiannus. Ar hyn o bryd, nid yw’r brifysgol yn gwybod pam fod y cais wedi methu, a bydd rhagor o wybodaeth yn cael ei darparu, os yw ar gael, maes o law.

1. **Penodi Dirprwy i'r Is-ganghellor (Arweinyddiaeth Academaidd)**

*Gadawodd yr Athro Andrew Edwards y cyfarfod.*

Nododd yr Is-ganghellor fod y Cyngor, yn ei gyfarfod ym mis Medi, wedi cytuno i greu swydd Dirprwy i’r Is-ganghellor (Ymgysylltu Byd-eang) newydd, yn dilyn ymadawiad y Dirprwy Is-ganghellor (Ymgysylltu Byd-eang). Penderfynodd y Cyngor benodi o blith aelodau presennol y Bwrdd Gweithredol, ar ôl ystyried pwysigrwydd y cylch gwaith a'r sefyllfa ariannol, yn hytrach na phenodi rhywun allanol i’r swydd. Penodwyd yr Athro Oliver Turnbull yn Ddirprwy i’r Is-ganghellor (Ymgysylltu Byd-eang)

O ganlyniad i'r penderfyniad uchod, roedd y Cyngor wedi cymeradwyo hysbysebu swydd y Dirprwy i’r Is-ganghellor (Arweinyddiaeth Academaidd) i ymgymryd â'r gwaith a gyflawnwyd yn flaenorol gan yr Athro Turnbull. Adroddwyd, yn dilyn cymeradwyaeth gan Gadeirydd y Cyngor, bod swydd y Dirprwy i’r Is-ganghellor (Arweinyddiaeth Academaidd), a gymeradwywyd yn wreiddiol am gyfnod o flwyddyn, wedi ei gwneud yn swydd ddwy flynedd.

Yn dilyn proses ddethol fewnol, hysbysodd yr Is-ganghellor y Cyngor ei fod yn argymell penodi’r Athro Andrew Edwards i swydd Dirprwy i'r Is-ganghellor (Arweinyddiaeth Academaidd). Dywedwyd wrth yr aelodau bod bywgraffiad byr o’r Athro Edwards, a'r swydd ddisgrifiad wedi eu cynnwys ym mhapurau'r cyfarfod.

Nodwyd hefyd na fydd yr Is-ganghellor eisiau penodi rhywun i gymryd lle'r Athro Edwards yn ei swydd flaenorol, ac y bydd y cyfrifoldebau'n cael eu rhannu ymhlith aelodau eraill y Bwrdd Gweithredol. Dywedwyd wrth y Cyngor y bydd yr Athro Enlli Thomas yn cymryd cyfrifoldebau’r Dirprwy Is-ganghellor (y Gymraeg a Diwylliant Cymru), bydd yr Athro Morag McDonald yn cymryd cyfrifoldebau’r Dirprwy Is-ganghellor (Cydraddoldeb, Amrywiaeth a Chynhwysiant) a bydd Ysgrifennydd y Brifysgol yn goruchwylio elfen ymgysylltu dinesig y portffolio.

Ar ôl ystyried y materion a nodir uchod, **cymeradwyodd** y Cyngor benodiad yr Athro Andrew Edwards yn Ddirprwy i’r Is-ganghellor (Arweinyddiaeth Academaidd). Nodwyd y newidiadau i bortffolio aelodau eraill y Bwrdd Gweithredol.

*Ailymunodd yr Athro Edwards â'r cyfarfod.*

Estynnodd y Cadeirydd ei llongyfarchiadau i'r Athro Edwards ar ei benodiad yn Ddirprwy i’r Is-ganghellor (Arweinyddiaeth Academaidd).

1. **Nododd** y Cyngor adroddiadau’r Senedd a’r Bwrdd Gweithredol.

**24.27 ADRODDIAD PERFFORMIAD INTEGREDIG**

Cyflwynodd y Prif Swyddog Strategaeth a Chynllunio Adroddiad Perfformiad Integredig Blynyddol 2023/24 er gwybodaeth a sicrwydd.

Nodwyd bod yr adroddiad yn ymdrin â'r 15 ffactor llwyddiant hollbwysig y cytunwyd arnynt gyda'r Cyngor, y dangosyddion perfformiad allweddol yn is-strategaethau'r brifysgol a throsolwg ar berfformiad ar lefel ysgol. Nodwyd bod dull y brifysgol o adolygu perfformiad ar draws y gwasanaethau proffesiynol yn cael ei ddatblygu ar hyn o bryd a darperir trosolwg mewn adroddiadau yn y dyfodol. Hysbyswyd y Cyngor bod rhai o'r metrigau wedi eu nodi fel rhai “dros dro” lle nad oes data llawn yn ystod y flwyddyn, neu ddata o ffurflenni data statudol diwedd blwyddyn, ar gael eto. Ar hyn o bryd, y data grŵp cymharol diweddaraf sydd ar gael yw 2022/23, ond rhagwelir y bydd data sector 2023/24 yn cael ei gyhoeddi yn ystod Chwefror - Ebrill 2025, ac yn cael ei ymgorffori mewn adroddiadau yn y dyfodol.

**[Materion cyfyngedig]**

Diolchodd y Cadeirydd i'r Prif Swyddog Strategaeth a Chynllunio am ei adroddiad cynhwysfawr.

**Nodwyd** Adroddiad Perfformiad Integredig Blynyddol 2023/24

**Cytunwyd** y byddai'r Dirprwy i'r Is-ganghellor (Ymgysylltu Byd-eang) yn darparu diweddariad ar faterion ymgysylltu byd-eang yng nghyfarfod y Cyngor ym mis Chwefror.

**24.28 ADRODDIAD UNDEB Y MYFYRWYR**

Gwahoddodd Cadeirydd y Cyngor Ms Ambreen a Mr Rowlands i roi diweddariad gan Undeb y Myfyrwyr.

Dyma rai pwyntiau allweddol:

* Mae Undeb y Myfyrwyr ar hyn o bryd yn ymchwilio i fesurau arbed costau a bydd yn cyflwyno model ariannu newydd ar gyfer clybiau a chymdeithasau, gan gynnwys ffioedd yn dechrau ym mis Medi 2025. Bydd yr undeb yn gweithio gyda thîm marchnata’r brifysgol i sicrhau pe bai’r penderfyniad yn cael ei wneud ei fod yn cael ei gyfathrebu’n effeithiol i ddarpar fyfyrwyr.
* Mae Undeb y Myfyrwyr yn datblygu strategaeth newydd, gyda chwmni ymgynghori Red Brick yn cynnal ymchwil trwy arolwg o’r holl fyfyrwyr a gweithdai i gasglu gwybodaeth am brofiadau a blaenoriaethau myfyrwyr. Ar ôl dadansoddi’r canfyddiadau, bydd blaenoriaethau a chamau gweithredu strategol yn cael eu nodi, a bydd yr undeb yn ymgysylltu â’r brifysgol a rhanddeiliaid eraill.
* Mae’r undeb wedi ymateb i ymgynghoriad MEDR ar y cyd ag UCM Gogledd Cymru.
* Mae staff Undeb y Myfyrwyr a swyddogion sabothol wedi bod yn ymgysylltu â darpar fyfyrwyr ar ddiwrnodau agored y brifysgol, gan weithio'n agos â thîm recriwtio'r brifysgol.
* Roedd yr Wythnos Groeso yn llwyddiant. Ymhlith yr uchafbwyntiau roedd digwyddiadau Ymlacio a Sgwrsio, a ddenodd 260 o fyfyrwyr, a ffair y glas Serendipedd, lle bu 150 o glybiau, cymdeithasau, a grwpiau gwirfoddol yn arddangos eu gweithgareddau.
* Mae’r undeb wedi cyflwyno Adroddiad Mewnwelediad Myfyrwyr i'r brifysgol, sy’n trafod yr heriau penodol y mae myfyrwyr rhyngwladol yn eu hwynebu wrth gyrraedd Bangor.
* Mae cynlluniau ar y gweill gyda'r Gadeirlan i gynnal digwyddiad Nadolig i fyfyrwyr sy'n aros ym Mangor a myfyrwyr rhyngwladol yn Bwyd Da Bangor.
* I ddathlu 50 mlynedd ers sefydlu Neuadd John Morris Jones (JMJ), mae dau ddigwyddiad wedi dod â phreswylwyr y gorffennol a’r presennol at ei gilydd. Daeth y band Angylion Stanley yn ôl at ei gilydd eto ar gyfer set acwstig, ac yna gig lwyddiannus gyda dros 200 o fyfyrwyr a disgyblion 6ed dosbarth lleol yn y gynulleidfa.
* Roedd UMCB yn falch o weld rhai o aelodau Côr Aelwyd JMJ yn perfformio gyda Chôr Dre mewn cyngerdd arbennig gyda Syr Bryn Terfel i nodi 140 o flynyddoedd ers sefydlu’r brifysgol.
* Mae Llywydd UMCB wedi bod yn hyrwyddo swyddi cyfrwng Cymraeg ar draws y brifysgol, gan gynnwys llysgenhadon, galwyr Telethon a swyddi mentora yn y neuaddau. Mae hysbysebu uniongyrchol trwy UMCB wedi helpu cynyddu diddordeb yn y swyddi hollbwysig hyn i fyfyrwyr Cymraeg eu hiaith.

Mewn perthynas â’r ymgynghoriad ynglŷn â chlybiau a chymdeithasau, adroddodd y Prif Swyddog Marchnata, mewn grŵp ffocws i fyfyrwyr y llynedd, ei fod yn amlwg nad yw aelodaeth am ddim o glybiau a chymdeithasau yn gwneud gwahaniaeth enfawr o ran recriwtio. Yn ogystal, nodwyd y dylid ystyried Strategaeth Chwaraeon a Gweithgarwch Corfforol fel rhan o'r drafodaeth ehangach ar y pwynt hwn. Cadarnhaodd y Prif Swyddog Gweithredu y bydd hynny’n cael ei wneud.

Diolchodd y cadeirydd i Ms Ambreen a Mr Rowlands am eu hadroddiadau cynhwysfawr.

**24.29 DIWEDDARIAD YMCHWIL**

Rhoddodd yr Athro Spencer ddiweddariad ynglŷn â materion ymchwil.

O ran y Fframwaith Rhagoriaeth Ymchwil (REF) 2029, nodwyd bod y cynlluniau peilot Pobl, Diwylliant a’r Amgylchedd bellach ar waith i roi dangosyddion REF posib ar brawf. Mae'r peilot yn cynnwys 40 o sefydliadau, ac mae dau sefydliad o Gymru’n cymryd rhan. Yn ogystal, cafodd dau banel ymgynghorol eu sefydlu (y Panel Ymgynghorol ar Amrywiaeth Ymchwil a'r Panel Ymgynghorol Pobl ac Amrywiaeth). Ni fydd unrhyw newidiadau o'r REF blaenorol o ran y prif baneli na’r unedau asesu, a bydd y pedwar prif banel a'r 32 uned asesu yn parhau. Mae'r broses o benodi cadeiryddion y prif baneli wedi dechrau, a gofynnwyd i sefydliadau roi syniad o raddfa bosib cyflwyniadau eu hunedau asesu a sut y byddai hynny’n cymharu â chyflwyniad blaenorol y REF. Bydd data HESA ar gyfer blwyddyn academaidd 2024/25 yn cael ei ddefnyddio fel blwyddyn beilot ar gyfer y dangosydd cyfaint, a bydd data HESA ar gyfer 2025/26 a 2026/27 yn cael ei ddefnyddio i gyfrifo mesurau cyfaint ar gyfer REF2029

Dywedodd yr Athro Spencer hefyd fod Grŵp Llywio’r REF wedi cyhoeddi diweddariad ar Bolisi Mynediad Agored REF 2029. Nodwyd y caiff y polisi llawn ei gyhoeddi’n ddiweddarach eleni, ond mae rhai penderfyniadau cynnar wedi eu cyhoeddi:

* Erthyglau mewn cyfnodolion a thrafodion cynadleddau: Ni fydd unrhyw newidiadau i gyfnodau embargo, trwyddedu, adneuo nac eithriadau yn dod i rym cyn 1 Ionawr 2026. Bydd hyn yn rhoi amser i sefydliadau weithredu'r newidiadau angenrheidiol o fewn eu systemau rheoli mewnol.
* Allbynnau ffurf hir: Ni fydd mandad mynediad agored ffurf hir yn REF 2029. Fodd bynnag, bydd gofyniad mynediad agored ar gyfer cyflwyno allbynnau ffurf hir yn ei le ar gyfer yr ymarfer asesu nesaf, a chaiff ei weithredu o 1 Ionawr 2029.

Hysbyswyd y Cyngor fod y brifysgol yn bwriadu cynnal REF Ffug yn 2025 gydag adolygiad allanol, yn seiliedig ar reolau hysbys REF2029 a chanllawiau REF blaenorol lle nad oedd penderfyniad wedi ei wneud eto.

Gofynnodd yr Athro RT Edwards a yw’r brifysgol yn ymwneud â chynhyrchu bwyd ynni gwyrdd, a chadarnhaodd yr Athro Spencer fod llawer iawn o waith ar gynhyrchu bwyd yn cael ei wneud yn y Coleg Gwyddoniaeth a Pheirianneg.

Gofynnodd Ms Ambreen sut y gallai Undeb y Myfyrwyr gymryd mwy o ran yng ngwaith ymchwil y brifysgol. Nododd yr Athro Spencer ei fod wedi cael trafodaethau’n ddiweddar gyda’r Swyddfa Cyn-fyfyrwyr a Datblygu, yn edrych ar gyllid i gefnogi busnesau newydd o bosib o radd Meistr a PhD.

Nododd yr Is-ganghellor, mewn ymarferion REF blaenorol, y byddai prif ymchwilwyr yn cael eu targedu. Mae gan y brifysgol ymchwilwyr rhagorol ac mae’n hanfodol sicrhau eu bod yn aros ym Mangor. Os yw’r brifysgol eisiau parhau i fod yn brifysgol ymchwil-ddwys, mae’n hanfodol parhau i fod yn weithgar ym maes ymchwil yn y meysydd lle mae gyda’r gorau yn y byd ar hyn o bryd. Mae perfformiad yn y REF yn hollbwysig i'r brifysgol fel sbardun i enw da, sy'n effeithio ar recriwtio.

**24.30 MATERION ARIANNOL**

1. **Nodwyd** adroddiad cyfarfod y Pwyllgor Cyllid a gynhaliwyd ar 18 Tachwedd 2024.

Rhoddodd Mr Hepburn, fel cadeirydd y pwyllgor, y wybodaeth ddiweddaraf ynglŷn â’r materion a drafodwyd yn y cyfarfod. Nodwyd bod yr heriau ariannol sy'n wynebu'r sector yn parhau, a diolchwyd i'r Prif Swyddog Cyllid a'i dîm am eu gwaith parhaus yn rheoli cyllid y brifysgol. **[Materion cyfyngedig]**

1. **Materion Ystadau**

Adolygiad Blaenoriaethu Projectau Ystadau

Cyflwynodd y Prif Swyddog Gweithredu y papur ar adolygu blaenoriaethu projectau ystadau. Rhoddwyd gwybod i’r aelodau bod blaenoriaethu projectau cyfalaf yn rhaglen gyfalaf yr ystadau’n hanfodol er mwyn sicrhau bod adnoddau'r brifysgol yn parhau i gael eu dyrannu'n effeithiol, a bod y mentrau a gaiff yr effaith fwyaf yn cael eu rhoi ar waith. Mae’r Bwrdd Gweithredol wedi ail-flaenoriaethu'r rhaglen gyfalaf, a gyflwynwyd i gyfarfod diweddar y Pwyllgor Cyllid cyn cyfarfod y Cyngor.

**[Materion cyfyngedig]**

Yn dilyn trafodaeth, **cymeradwyodd** y Cyngor y rhestr sy’n ail-flaenoriaethu rhaglen gyfalaf yr ystadau (Pwyllgor Cyllid, cofnod 2425-17c).

Yn ogystal, cadarnhaodd y Prif Swyddog Cyllid y bydd yn rhannu datganiadau ariannol MSParc gyda'r Cyngor.

Parc y Coleg

Yn ei gyfarfod ar 18 Tachwedd, cytunodd y Pwyllgor Cyllid i argymell bod project Parc y Coleg yn mynd rhagddo trwy'r Porth Llywodraethu terfynol **[Materion cyfyngedig]** (cofnod y Pwyllgor Cyllid 2425-17a).

Nododd Cadeirydd y Cyngor, yn dilyn cais gan Mr Wiegand, ei bod wedi cymeradwyo’r argymhellion a nodir uchod trwy gamau gweithredu’r Cadeirydd er mwyn gallu dechrau ar y project i gwrdd â’r terfyn amser o ran gwario’r cyllid allanol, sef 31 Mawrth 2025.

Gwnaed yr ymrwymiad i’r project hwn cyn yr heriau ariannol presennol. Byddai goblygiadau ariannol i beidio â chwblhau'r project, ac felly mae’r tîm ystadau wedi defnyddio peirianneg gwerth fel y gellir ei gwblhau gyda'r gost isaf bosib i'r brifysgol.

**Nodwyd y** sefyllfa yn ymwneud â Pharc y Coleg**.**

To Adeilad Brambell

Dywedodd y Prif Swyddog Gweithredu wrth yr aelodau fod ar y brifysgol angen atgyweirio to adeilad Brambell er mwyn diogelu un o adeiladau eiconig y brifysgol, sy'n cynnwys cyfleusterau labordy sylweddol. Yn ogystal, mae’r adeilad wedi cael ei restru gan CADW yn ddiweddar.

Mae’r Pwyllgor Cyllid wedi cytuno argymell i'r Cyngor y dylid cymeradwyo project atgyweirio to Brambell i symud ymlaen i RIBA 1-4 a rhyddhau cyllid **[Materion cyfyngedig]** (Pwyllgor Cyllid: cofnod 2425-17b).

**[Materion cyfyngedig]**

Yn dilyn trafodaeth, **cymeradwyodd** y Cyngor yr argymhelliad i symud project atgyweirio to Brambell ymlaen i RIBA 1-4 a **chymeradwyodd** ryddhau arian **[Materion cyfyngedig]**

1. **Materion Diwedd Blwyddyn**

Dywedodd y Prif Swyddog Cyllid wrth y Cyngor fod y broses diwedd blwyddyn wedi ei chwblhau i raddau helaeth. Fodd bynnag, nid yw'r brifysgol mewn sefyllfa eto i gwblhau'r archwiliad ac anfon y datganiadau ariannol terfynol wedi eu cymeradwyo i MEDR. Cadarnhawyd bod MEDR yn ymwybodol o'r sefyllfa. **[Materion cyfyngedig]**

Derbyniodd y Cyngor yr adroddiad blynyddol drafft a nododd y datganiadau ariannol fel y'u cyflwynwyd. Diolchwyd i'r Prif Swyddog Cyllid a'i dîm am eu gwaith diwyd yn y maes hwn.

**24.31 MATERION ADDYSG A PHROFIAD MYFYRWYR**

1. Dywedodd yr Athro Callow wrth y Cyngor fod Fframwaith Asesu Ansawdd Cymru (2020) a gyhoeddir gan HEFCW, yn rhoi cyfrifoldeb ar y Cyngor i benderfynu a yw'r brifysgol yn cyflawni'r safonau sydd yn y fframwaith. Mae Datganiad Canlyniadau Gradd 2023/24, Adroddiad Sicrhau Ansawdd 2023/24, Gwybodaeth Atodol Gwella Ansawdd 2024 a Siarter Myfyrwyr 2023/24 yn cynnig gwybodaeth sicrwydd allweddol i’r Cyngor fel rhan o brosesau sicrhau/gwella ansawdd a llywodraethu’r brifysgol mwn perthynas â’r chwe datganiad. Nodwyd bod y ddogfennaeth wedi ei chyflwyno er mwyn i'r Cyngor allu cymeradwyo'r datganiadau sicrwydd, a chael ei sicrhau hefyd bod y brifysgol yn barod at yr adolygiad gwella ansawdd fydd yn digwydd yr wythnos ganlynol.
2. Cafodd y Cyngor y wybodaeth ddiweddaraf am Ddatganiad Canlyniadau Gradd 2022/23. Adroddwyd bod problemau cenedlaethol gyda data HESA wedi arwain at ohirio cyhoeddi Adroddiad Dosbarthiadau Gradd 2022/23 y brifysgol o fis Mawrth 2024 hyd fis Hydref 2024. Fodd bynnag, mae’r data o Banner am ddosbarthiad graddau (a oedd ar gael ym mis Medi 2023) yn nodi gostyngiad arall yng nghyfradd y graddau da. Mae’r Athro Callow wedi penderfynu defnyddio’r data hwn i ysgogi camau gweithredu ar gyfer 2023/24, gan ragdybio nad yw’r dirywiad yn cyd-fynd â’r sefyllfa yn y sector. Mae’r Adroddiad Dosbarthiadau Gradd yn dangos fod y rhagdybiaeth yn gywir, ac mae’n dangos bod cyfran y graddau da wedi cynyddu o flwyddyn i flwyddyn hyd at 2020/21, gyda gostyngiad sylweddol (7%) yn 2021/22 (yn unol â’r sector) a **gostyngiad (5%)** pellach yn 2022/23, **o gymharu â gostyngiad yn y sector o 1.3%.**Lluniwyd nifer o gynlluniau gweithredu i ganolbwyntio ar y meysydd pwnc sy’n is na'r cyfartaledd, ac mae'r rhan fwyaf wedi eu cwblhau neu ar y gweill.

Yn dilyn cwestiwn, nododd yr Athro Callow y bydd rhywfaint o waith ymchwil pellach yn cael ei wneud ar y dystiolaeth, gan gynnwys ystyried arsylwadau cymheiriaid a gwerthuso modiwlau, er mwyn edrych yn gyfannol ar ble mae gostyngiadau. Hysbyswyd y Cyngor ei bod yn anodd dod o hyd i ateb ar draws y brifysgol i rai o'r materion a amlygwyd, gan y bydd yn dibynnu ar, er enghraifft, y maes pwnc, neu'r graddau Lefel A sydd gan y myfyrwyr wrth gyrraedd y brifysgol.

Ar ôl ystyried, **nododd** y Cyngor Ddatganiad Canlyniadau Gradd 22/23.

1. Cyflwynodd yr Athro Callow Adroddiad Blynyddol Sicrhau Ansawdd 2023/24 a nododd y Cyngor y wybodaeth a gafwyd dros y flwyddyn ddiwethaf i roi sicrwydd pellach. Nodwyd bod materion yn ymwneud â'r datganiadau ansawdd yn cael eu trafod yn rheolaidd gan y Cyngor, trwy gydol y flwyddyn academaidd. Mae’r rhain yn cynnwys adroddiadau’r Senedd, dangosyddion perfformiad allweddol addysg, profiad myfyrwyr ac ymchwil, canlyniadau llawn yr Arolwg Cenedlaethol Myfyrwyr a chynllun gweithredu dilynol 2022, canlyniadau PTES a PRES yn 2023, a diweddariadau rheolaidd gan Undeb y Myfyrwyr gan gynnwys derbyn y Cytundeb Perthynas a Siarter y Myfyrwyr. Mae’r adroddiad yn rhoi sylw i bob un o'r datganiadau ansawdd yn eu tro, ac mae'n cynnig sicrwydd i'r Cyngor bod mecanweithiau sicrhau a gwella ansawdd y brifysgol yn gadarn, yn dryloyw ac yn fyfyriwr-ganolog. Dywedodd yr Athro Callow wrth y Cyngor na chododd unrhyw arholwyr allanol faterion difrifol gyda phroses arholiadau 2023/24. Yn ogystal, nodwyd bod datblygiadau allweddol yn ystod 2023/24 yn cael eu hamlygu yn yr adroddiad megis Ysgol Feddygol Gogledd Cymru, Therapi Deintyddol a Fferylliaeth.

Dywedwyd wrth y Cyngor bod cwynion myfyrwyr wedi gostwng 54% yn ystod 2023/24. Mae nifer o ffactorau wedi cyfrannu at y gostyngiad cyffredinol mewn cwynion gan fyfyrwyr, gan gynnwys gwaith ar reoli cwynion, cefnogi staff i ymateb yn uniongyrchol i gwynion, annog myfyrwyr i godi pryderon gydag ysgolion neu wasanaethau yn uniongyrchol, tynnu sylw at lwybrau adrodd a chynyddu hygyrchedd gwybodaeth yn ymwneud â phrosesau amrywiol. Er gwaethaf y gostyngiad yn nifer y cwynion cyffredinol yn ystod y cyfnod adrodd, nodwyd, fodd bynnag, na fu unrhyw ostyngiad tebyg yn y cwynion a gyfeiriwyd at Swyddfa'r Dyfarnwr Annibynnol. Eleni gwelwyd y nifer uchaf o gyfeiriadau at Swyddfa'r Dyfarnwr Annibynnol yn ystod y pum mlynedd diwethaf. Fodd bynnag, ni chafodd yr holl gwynion a gyfeiriwyd at y dyfarnwr yn 2023, ac a ystyriwyd yn gymwys i'w hadolygu, eu 'cyfiawnhau'. Byddai hynny’n awgrymu lefel foddhaol cyffredinol gyda’r datrysiad ar lefel y brifysgol.

Ar ôl ystyriaeth, **nododd** y Cyngor Adroddiad Blynyddol Sicrhau Ansawdd, 2023/24.

1. Cyflwynodd yr Athro Callow ddogfen adolygu gwella ansawdd hunan-ddadansoddi'r brifysgol, sy'n rhoi gwybodaeth i'r Cyngor am brosesau gwella ansawdd y brifysgol. Nodwyd bod y ddogfen yn cynnwys gwybodaeth am ei dull strategol o ymdrin â gwelliant, safonau academaidd a phrosesau ansawdd a darpariaeth gydweithredol. Hysbyswyd yr aelodau bod y cyflwyniad wedi ei baratoi ar y cyd ag Undeb y Myfyrwyr, a chadarnhaodd Ms Ambreen ei bod yn cefnogi'r broses yn llawn, gan gynnwys bod yn rhan o'r cyfarfodydd gyda'r tîm Adolygu Gwella Ansawdd yr wythnos nesaf. Nododd Ms Ambreen fod y cyflwyniad yn dangos cryfderau'r brifysgol a sut mae wedi gwella a chroesawodd y cyfle i gymryd rhan.
2. Yn ogystal, **nododd** y Cyngor Siarter y Myfyrwyr 2024/25 a’r Cytundeb Perthynas gydag Undeb y Myfyrwyr. Nododd Ms Ambreen fod y gwaith ar y cytundeb perthynas wedi ei wneud ar y cyd ag Ysgrifennydd y Brifysgol, a bod y cytundeb wedi ei gymeradwyo gan y Bwrdd Gweithredol.
3. Yng ngoleuni'r wybodaeth a roddwyd yn A. hyd E. uchod, **cytunodd** y Cyngor i'r chwe datganiad blynyddol ar sicrwydd i’w cyflwyno i MEDR.

Diolchodd Cadeirydd y Cyngor i'r Athro Callow am y gwaith cynhwysfawr a wnaed, a chroesawodd y gwelliannau a nodwyd.

**24.32 PWYLLGOR ARCHWILIO A RISG**

Cyflwynodd Syr Paul Lambert, Cadeirydd y Pwyllgor Archwilio a Risg, gofnodion cyfarfodydd y Pwyllgor Archwilio a Risg a gynhaliwyd ar 27 Medi 2024 a 14 Tachwedd 2024. Roedd yr adroddiad risg integredig chwarterol, y gofrestr risg gorfforaethol ac adroddiad blynyddol y pwyllgor 2023/24 wedi eu cynnwys yn y papurau er mwyn eu **nodi.**

Nodwyd bod y pwyllgor, yn y cyfarfod ar 14 Tachwedd, wedi derbyn adroddiad gan y Cofrestrydd Academaidd ar nifer yr achosion o hunanladdiad ymhlith myfyrwyr a'r ddarpariaeth o gefnogaeth a lles i fyfyrwyr. Nododd yr Athro Rh. T. Edwards fod gan aelod staff Gwyddorau Iechyd arbenigedd yn y maes hwn, a chadarnhaodd y byddai'n trosglwyddo'r manylion i Ysgrifennydd y Brifysgol. Mewn ymateb i gwestiwn cadarnhaodd Ysgrifennydd y Brifysgol fod y brifysgol yn ymwybodol o'r elusen Papyrus UK sy’n darparu cyngor cyfrinachol ar atal hunanladdiad.

**Cytunodd** Yr Athro RT Edwards i rannu manylion cyswllt yr aelod o staff o fewn Gwyddorau Iechyd gydag Ysgrifennydd y Brifysgol.

**Cymeradwywyd** y polisi iechyd a diogelwch drafft, a gynhwyswyd ym mhapurau’r Cyngor, ac a drafodwyd yn y cyfarfod ar 14 Tachwedd 2024.

**24.33 PWYLLGOR ENWEBIADAU A LLYWODRAETHU**

1. **Nodwyd** adroddiad cyfarfod y Pwyllgor Enwebiadau a Llywodraethu a gynhaliwyd ar 28 Hydref 2024.
2. Daethpwyd â’r materion canlynol i sylw’r Cyngor:
3. Siarter Atodol (cofnod 319): Amlinellodd Ysgrifennydd y Brifysgol, yn dilyn cymeradwyaeth y Cyngor ym mis Medi 2024 i ymestyn cyfnod swydd y cadeirydd am y tro olaf i 8 Chwefror 2028, y byddai’n rhaid i’r brifysgol ofyn am fân ddiwygiad i’r Siarter Atodol:

Yn erthygl 12 – dileu ‘bob amser’ a rhoi ‘fel rheol’.

12. Gellir ailbenodi’r cadeirydd yn Gadeirydd y Cyngor am un cyfnod arall o bedair blynedd, yn amodol ~~bob amser~~ *fel rheol* ar uchafswm cyfnod o wyth mlynedd.

**Cymeradwyodd** y Cyngor y diwygiad i'r Siarter Atodol fel yr amlinellwyd uchod, a **chytunwyd** y dylai Ysgrifennydd y Brifysgol fynd â’r mater gerbron y Cyfrin Gyngor.

1. Aelodaeth y Cyngor (cofnod 321A): Ar argymhelliad y pwyllgor, **cytunodd** y Cyngor y dylid cynnwys y ddau Ddirprwy i’r Is-ganghellor fel aelodau o’r Cyngor.
2. Adolygiad Ordinhadau (cofnod 322): Dywedodd Ysgrifennydd y Brifysgol wrth y Cyngor fod adolygiad o'r ordinhadau nad ydynt yn ymwneud â materion staffio wedi ei gynnal dros yr haf lle'r oedd gofynion y Siarter Atodol newydd wedi eu cynnwys yn yr Ordinhadau perthnasol. Cyflwynwyd yr ordinhadau diwygiedig i'r Pwyllgor Enwebiadau a Llywodraethu ddiwedd mis Hydref, cyn eu cyflwyno i'r Cyngor i'w cymeradwyo. Cadarnhawyd bod yr ordinhadau yn cyd-fynd â gofynion y siarter newydd.

Ar argymhelliad y pwyllgor, **cymeradwyodd** y Cyngor ddiwygiadau i’r ordinhadau canlynol:

* Ordinhad 1: ⁠Y Cyngor
* Ordinhad 2: Cadeirydd y Cyngor
* Ordinhad 3: Y Cyngor: Aelodau Annibynnol
* Ordinhad 4: Y Cyngor: Aelod a Enwebir gan y Staff Academaidd
* Ordinhad 5: Y Cyngor: Aelod a Enwebir gan y Staff Anacademaidd
* Ordinhad 6: Y Cyngor: Aelodau’r Senedd
* Ordinhad 7: Y Cyngor: Penodi’r Ysgrifennydd
* Ordinhad 8: Gofalu am y Sêl Gyffredin a'r Defnydd ohoni
* Ordinhad 9: Canghellor a Dirprwy Ganghellor
* Ordinhad 10: Dirprwyo Pwerau i Gadeiryddion Pwyllgorau
* Ordinhad 11: Datgan Buddiannau
* Ordinhad 12: Y Senedd
* Ordinhad 13: Y Llys
* Ordinhad 14: Undeb y Myfyrwyr
* Ordinhad 15: Y Cyngor: Pwyllgorau
* Ordinhad 16: Y Bwrdd Gweithredol
* Ordinhad 17: Disgyblu Myfyrwyr
* Ordinhad 18: Cyflwyno Hysbysiadau a Dogfennau
* Ordinhad 19: Penodi Cynrychiolwyr y Brifysgol ar Gyrff Eraill.
* Ordinhad 29: ⁠Llywydd ac Is-ganghellor
* Ordinhad 30: Archwilio a Risg
* Ordinhad 31: Graddau er Anrhydedd a Chymrodoriaethau er Anrhydedd
* Ordinhad 32: Dirprwyon i’r Is-ganghellor a Dirprwy Is-gangellorion

Yn ogystal, **cymeradwyodd** y Cyngor yr ordinhadau newydd canlynol:

* Ordinhad 12.1: Aelodau Cyfetholedig y Senedd
* Ordinhad 33: Gweithredu Dogfennau gan y Brifysgol

**24.34 FFORWM YMGYSYLLTU AR Y CYD**

**Nodwyd** adroddiad cyfarfod y Fforwm Ymgysylltu ar y Cyd a gynhaliwyd ar 18 Tachwedd 2024. Hysbyswyd yr aelodau y bydd y brifysgol yn cynnal peilot Partneriaeth Gymdeithasol yn yr hydref yn 2025. Croesawodd y Cadeirydd ymgysylltiad a chyfraniad cadarnhaol parhaus undebau llafur y campws.

**24.35 PWYLLGOR MATERION Y GYMRAEG**

**Nodwyd** adroddiad cyfarfod Pwyllgor Materion y Gymraeg a gynhaliwyd ar 1 Hydref 2024. Nododd Ms Wyn, fel cadeirydd y pwyllgor, fod trafodaeth wedi ei chynnal ar gofrestriad diofyn, fel y trafodwyd eisoes yn y Cyngor.

**Nododd** y Cyngor farn y Pwyllgor ar benodi aelod staff marchnata / recriwtio yn ne Cymru (cofnod 90).

**24.36 SELIO**

**Cadarnhaodd** y Cyngor selio’r dogfennau a restrir yn Agendum 14.

**24.37 SYLWADAU I GLOI**

Diolchodd y Cadeirydd i'r aelodau am gyfarfod adeiladol a chynhyrchiol, ac am fwrw ymlaen â nifer o faterion allweddol. Diolchwyd hefyd i'r tîm cyfieithu am eu cymorth. Nododd y Cadeirydd y bydd trafodaethau pellach ar nifer o faterion yn cael eu cynnal yn y diwrnod cwrdd i ffwrdd yfory.

Atgoffwyd yr aelodau o natur hollol gyfrinachol o'r trafodaethau yn y cyfarfod a hefyd y diwrnod cwrdd i ffwrdd.

**24.38 FFARWELIO**

Dywedodd y Cadeirydd wrth yr aelodau mai hwn fyddai cyfarfod olaf Ms Julie Perkins o'r Cyngor ar ôl 8 mlynedd fel aelod annibynnol. Talodd y Cadeirydd deyrnged i Ms Perkins, yn ei habsenoldeb, gan nodi ei bod wedi bod yn ffrind beirniadol gwerthfawr, a’i chyfraniadau wedi eu gwerthfawrogi'n fawr. Ychwanegodd y Cadeirydd ei bod yn ddiolchgar bod Ms Perkins wedi cytuno i ymestyn ei chyfnod yn y swydd, pe bai angen, nes i aelodau newydd o'r Cyngor gael eu recriwtio. Ar ran y Cyngor cyfan, diolchwyd i Ms Perkins, a fydd yn parhau â'i chysylltiad â'r brifysgol gan ei bod newydd ei phenodi’n aelod o fwrdd MSParc.